Allen den, die disen brief an sehent odˀ hoͤrent lesen, kùnden un̄ vˀjehen wir, Heinzi Wessenbgˀ un̄ Margareta, sin elich wirtin, seshâft ze Loͧffenbgˀ,
das wir einhelleklich, mit gesuntheit lips un̄ dˀ sinnen dur ùnsˀ not hant vˀkoͧft ✳ un̄ vˀjehen, das wir recht un̄ redlich ze koͧffen gegeben hant den
erwirdigen froͧwen dˀ ✳ ✳ eptischin un̄ dem ✳ ✳ convent des klosters ze Kùngsvelt ✳ ùnsˀ trotten, lit an dem bˀge ze Waltzhuͦt, un̄ alle ùnsˀ reben, die
lantgarbe ✳ un̄ alles das recht, das wir hant in dien twingen un̄ in dien bannen ze Waltzhuͦt un̄ ze Togˀren un̄ in swelen bannen si gelegen sint, ane
gevˀde, ✳ fùr lidig un̄ fùr ler ✳ un̄ fùr recht erbe von dem gotzhus sant Johans ze Klingnowe umbe sibenzig march silbers, luters un̄ loͤtiges Baselˀ gewicht,
dˀ wir von inan sint gewert gar un̄ gentzlich ✳ un̄ die wir in ùnsˀ eigen un̄ redlich nùtze bekeret hant, ✳ inan un̄ iren nachkomen ze habende un̄ ze niessende,
ze besetzende un̄ entzetzenne, mit allen rechten, als wir un̄ ùnsˀ vordˀn die vorgeschriben guͤtˀ da har gehept un̄ genossen hant ✳ un̄ von erbeschaft an ùns
sint gevallen ane geˀvde. ✳ un̄ hant dù vorgeschriben guͤtˀ dem erbnˀ manne Heinrich Vilnacher, dˀ vorgen̄ froͧwen schafner, ✳ an dˀ selben froͧwen stat uf
gegeben, lidig un̄ ler, ✳ un̄ gevˀtiget mit rechtˀ urteilde in offem gericht ze Loͧffenbgˀ in dˀ stat, mit handen, worten un̄ wˀchen als da recht ist, ✳ un̄ gewonlich
in sustlichˀ gewer gesetzet. ✳ wir hant oͧch ùns entzigen un̄ vˀzihen ùns offenlich mit disem brief allˀ rechten, so wir hatten odˀ han mochten an dien vorgen̄
guͤtˀn ✳ un̄ sundˀlich allˀ rechten un̄ rechten hilfen, geschribenˀ un̄ ungeschribenˀ, die ùns odˀ unsˀn erben odˀ jeman von ùnsnˀ wegen, den wir ùnsnˀ gunst darzuͦ gebint moͤchte ze helfe komen, ✳ das wir kein ding moͤchten getuͦn, das widˀ dise vˀzichenist un̄ vˀgift moͤchte gesin, ✳ un̄ da mitte die vorgen̄ froͧwen odˀ
ir nachkomen moͤchten besweret wˀden an geislichen odˀ an weltlichen gerichten odˀ usrenthalben gerichten. ✳ wir vˀjehen oͧch, das wir an disem koͧffe nùt
betrogen sint ùbˀ halb noch mit deheinˀ gevˀde ✳ un̄ hant gelopt un̄ geloben oͧch mit disem brieve bi guͦten trùwen den vorgen̄ froͧwen un̄ iren nachkomen,
das wir ir wer sien dˀ vorgen̄ guͤtnˀ nach recht vor geislichem un̄ weltlichem gericht ✳ un̄ swa si sin bedùrfen ✳ un̄ es an ùns vordernt ane gevˀda, ✳ un̄
vˀzihen ùns fùr ùns un̄ fùr alle unsˀ erben unˀvscheidenlich alles des rechtes, geisliches un̄ weltliches, ✳ allˀ brieve, ✳ friheit un̄ genaden, die wir orworben
haben, ✳ odˀ orwerben moͤchten von dem stuͦl ze Rome aldˀ andˀ swannen ✳ un̄ allˀ gesetzet, gemachetˀ un̄ ungemachetˀ, dˀ man sundˀlich gedachtnùste solte tuͦn
an disem brief un̄ an dirre sachen, ✳ un̄ sundˀlich allˀ dˀ schirme un̄ alles des rechtes, so wir haben, ✳ odˀ mugen gehaben, ✳ aldˀ gewinnen von geschribem un̄
ungeschribem recht aldˀ von gewonheit des landùs, da mit dˀ vorgen̄ koͧf odˀ alles das, so da vor geschriben stat, ald enkein sin teil in kein wise oder
weg undˀ getan ✳ aldˀ bekrenket odˀ vˀnichtet wˀden moͤchte ane alles gevˀde. ✳ un̄ das dis war si un̄ stete belibe, so hant wir gebetten den edeln
un̄ ùnsnˀ genedigen hˀren, graven Johans von Habspurg, das er sin ingesigel henke an disen brief. ✳ wir, dˀ vorgen̄ graf Johans von Habspurg,
dur bette des vorgen̄ Heinzis Wessenbergs un̄ Margareten, sinˀ elichen wirtin, han ùnsˀ ingesigel gehenket an disen brief ze einem waren un̄ steten urkùnde allˀ dˀ dingen, so da vor geschriben stant. ✳ un̄ ze einem meren urkùnde, so han ich, dˀ vorgen̄ Heinzi Wessenbgˀ, min eigen ingesigel
gehenket an disen brief ✳ un̄ ze einˀ meren sicherheit dˀ vorgeschriben dingen, so hant wir gebetten die erbern lùte den ✳ ✳ rat von Loͧffenbgˀ, das si dˀ stat ze Loͧffenbgˀ ingesigel henken an disen brief. ✳ wir, dˀ vorgen̄ ✳ ✳ rat von Loͧffenbgˀ, dur bette des vorgen̄ Heinzis Wessenbˀgs
un̄ Margareten, sinˀ elichen wirtin, hant dˀ stat ze Loͧffenbgˀ ingesigel gehenket an disen brief, ✳ ze einem waren un̄ steten urkùnde, ✳ sicherheit
un̄ ewigˀ belipnùst allˀ dˀ dingen, die da vor geschriben stant, ✳ wand es oͧch alles vor ùns in offem gericht beschehen ist. ✳ dis geschach un̄ wart dirre
brief gegeben ze Loͧffenbgˀ, da ze gegen waren hˀ Johans von Wessenbgˀ, ritter, ✳ Ruͤdegˀ Schenke, schultheisse ze Brugge, ✳ Berchtolt von
Henkart, ✳ Walther von Tengen, vogt ze Loͧffenbgˀ, ✳ hˀ Heinrich Notstein, lùtpriestˀ zer minren stat ze Loͧffenbgˀ, ✳ Uͦlrich Basler, ✳ Heinrich
von Wesen, ✳ Burkhart Weber, ✳ Cuͦnrat Saltzman, ✳ Johans Ummasse, ✳ Cuͦnrat Heberlingˀ, ✳ Peter Giller un̄ andˀ erber lùten genuͦg, den ze
geloͧben ist, ✳ do man zalte von gottes gebùrte drùzehen hundert un̄ drissig jar, dar nach in dem sibenden jare, an dem nechsten fritag
vor sant Johans tag ze sùngichten.